น้ำมันพืช องุ่น ใครเป็นเจ้าของ?
“ผมเคยคิดสั้น ถึงขนาดจะยิงตัวตายหลายครั้ง เพราะมีอยู่ช่วงหนึ่งธุรกิจผมล้มเหลว มีแต่คนโทรมาทวงหนี้”  นี่คือคำพูดของคุณวิสุทธิ วิทยฐานกรณ์ ที่นึกถึงช่วงหนึ่งของอดีตที่ผ่านมา แต่สุดท้ายเขากลายมาเป็นผู้บริหารบริษัทน้ำมันพืชที่มีรายได้กว่าหมื่นล้านบาท  เรื่องนี้น่าสนใจอย่างไร ลงทุนแมนจะเล่าให้ฟัง
16 ก.ย. 2562

น้ำมันพืช องุ่น ใครเป็นเจ้าของ? / โดย ลงทุนแมน
“ผมเคยคิดสั้น ถึงขนาดจะยิงตัวตายหลายครั้ง เพราะมีอยู่ช่วงหนึ่งธุรกิจผมล้มเหลว มีแต่คนโทรมาทวงหนี้”
นี่คือคำพูดของคุณวิสุทธิ วิทยฐานกรณ์ ที่นึกถึงช่วงหนึ่งของอดีตที่ผ่านมา แต่สุดท้ายเขากลายมาเป็นผู้บริหารบริษัทน้ำมันพืชที่มีรายได้กว่าหมื่นล้านบาท
เรื่องนี้น่าสนใจอย่างไร ลงทุนแมนจะเล่าให้ฟัง
คุณวิสุทธิ วิทยฐานกรณ์ ชายผู้เกิดในครอบครัวชาวจีน มีพี่น้องร่วมกัน 8 คน โดยเขาเป็นคนสุดท้อง
ครอบครัวคุณวิสุทธิ เริ่มต้นธุรกิจกรอด้ายและโรงสีข้าวมาก่อน
ต่อมาเพื่อนของพ่อคุณวิสุทธิได้มาชวนทำธุรกิจน้ำมันพืช ซึ่งพ่อของเขาก็ร่วมลงทุนด้วย
อย่างไรก็ตาม เมื่อธุรกิจเริ่มประสบปัญหา เนื่องจากขาดทุนติดต่อกัน ผู้ถือหุ้นหลายคนเริ่มทยอยถอนตัวออกไป 
สุดท้าย พ่อของคุณวิสุทธิจึงรับซื้อหุ้นทั้งหมดเอาไว้ด้วยตัวเอง แล้วก็ให้ลูกๆ มาช่วยกันบริหารงานนับจากนั้นเป็นต้นมา
แต่สำหรับตัวเขานั้น เขามีความคิดที่อยากจะทำธุรกิจของตนเอง ซึ่งตอนนั้น มีเพื่อนมาชวนทำธุรกิจจึงทำให้คุณวิสุทธิตัดสินใจออกมาทำธุรกิจส่วนตัว
ธุรกิจของเขาเริ่มตั้งแต่ร้านอาหาร โรงหล่อทองเหลือง หรือแม้แต่ไปเปิดร้านขายของเก่า
ซึ่งทุกอย่างที่เขาทำนั้นจบลงด้วยการเป็นหนี้สินรวมกันหลายล้านบาท
พอเรื่องเป็นแบบนี้ คุณวิสุทธิจึงเกิดความเครียดเพราะโดนเจ้าหนี้ตามทวงหนี้บ่อย จนเคยคิดที่จะฆ่าตัวตาย ซึ่งเขาคิดว่าที่ล้มเหลวนั้น เพราะเขาทำโดยที่ไม่ได้คิดว่าเป็นธุรกิจที่ตัวเองถนัดหรือไม่
สุดท้ายเขาก็ผ่านพ้นช่วงนั้นมาได้ เพราะพี่ๆ มาช่วย ทำให้คุณวิสุทธิได้กลับมาช่วยงานที่โรงงานผลิตน้ำมันพืชในเวลาต่อมา
ปัจจุบันคุณวิสุทธิได้วางมือจากการบริหารบริษัทแล้ว ซึ่งตระกูลวิทยฐานกรณ์ยังเป็นผู้ถือหุ้นใหญ่ในบริษัท น้ำมันพืชไทย จำกัด (มหาชน) หรือ TVO
รายได้และกำไรของ TVO
ปี 2559 รายได้ 28,346 ล้านบาท กำไร 2,754 ล้านบาท
ปี 2560 รายได้ 24,805 ล้านบาท กำไร 1,326 ล้านบาท
ปี 2561 รายได้ 25,326 ล้านบาท กำไร 1,867 ล้านบาท
โดยรายได้กว่า 91% เป็นรายได้จากในประเทศ และอีก 9% เป็นรายได้จากต่างประเทศ
โรงงานของน้ำมันพืชไทย ผลิตน้ำมันพืชไม่ต่ำกว่า 420,000 ขวดต่อวัน โดยแบรนด์ที่ทุกคนน่าจะรู้จักกันดีคือ องุ่น
อ่านมาถึงตรงนี้ หลายคนอาจคิดว่า TVO คงมีรายได้จากการขายน้ำมันพืชเป็นหลัก แต่จริงๆ แล้วไม่ใช่ เพราะรายได้หลักกลับเป็นรายได้จากการขายกากถั่วเหลืองที่ได้จากการผลิตน้ำมันพืช
โดยรายได้จากการขายน้ำมันพืชคิดเป็น 30% ของรายได้รวม
ขณะที่รายได้จากอุตสาหกรรมอาหารสัตว์ หรือกากถั่วเหลือง คิดเป็นสัดส่วนกว่า 64% ของรายได้รวม
ปัจจุบัน คุณวิสุทธิ ไม่ได้ทำหน้าที่บริหารงานให้บริษัท และได้เกษียณตัวเองจากตำแหน่งประธานกรรมการบริหาร ของบริษัท น้ำมันพืชไทย จำกัด (มหาชน) ตั้งแต่ปี 2560 ด้วยเหตุผลง่ายๆ ว่า “ที่ผ่านมานั้นผมทำงานหนักพอแล้ว จนกระทั่งชีวิตส่วนตัวขาดหายไป ดังนั้น หลังจากนี้ผมขอเวลาของผมคืน”
มีคนเคยถามว่าทำไมคุณวิสุทธิ จึงใช้ชื่อว่าน้ำมันพืชตราองุ่น เพราะมีหลายคนเคยสงสัยเนื่องจากชื่อนี้ฟังดูไม่เข้าท่า และเรียกยาก
แต่เขากลับตอบว่า จริงๆ แล้วที่ใช้ชื่อนี้ เนื่องจากการที่ครอบครัวของเขามีเชื้อสายจีน เพราะคำว่า องุ่นในภาษาจีนนั้นแปลว่า สิ่งที่มีคนอุ้มชู จึงตัดสินใจใช้ชื่อนี้มาตั้งแต่รุ่นพ่อนั่นเอง
ปิดท้ายด้วยข้อมูลที่น่าสนใจ
รู้ไหมว่า TVO เป็นหนึ่งในหุ้นที่มีการจ่ายปันผลอย่างสม่ำเสมอ ซึ่งถ้านับตั้งแต่ปี 2535 เป็นต้นมา บริษัทจ่ายเงินปันผลให้ผู้ถือหุ้นเป็นเวลา 27 ปี ติดต่อกันเลยทีเดียว..
หมายเหตุ การลงทุนมีความเสี่ยง บทความนี้ไม่ได้ชี้นำให้ซื้อขายหุ้น โปรดศึกษาข้อมูลให้ครบถ้วนก่อนตัดสินใจลงทุน
----------------------
Blockdit โซเชียลมีเดียรูปแบบใหม่ 
----------------------
References
-รายงานประจำปี 2562 บริษัท น้ำมันพืชไทย จำกัด (มหาชน)
-แบบ 56-1 ประจำปี 2562 บริษัท น้ำมันพืชไทย จำกัด (มหาชน)
-
 
-
 
-
-
-